- Hindi News
- National
- सुन और बोल नहीं सकते, लेकिन जब मैदान में उतरे तो खुल कर खेले, पुरस्कार भी जीते
सुन और बोल नहीं सकते, लेकिन जब मैदान में उतरे तो खुल कर खेले, पुरस्कार भी जीते
भास्कर संवाददाता | झुंझुनूं
खेमीशक्ति मंदिर में शुक्रवार को हुई खेल प्रतियोगिता सामान्य खेल प्रतियोगिताओं से अलग थी। यहां खेलने आए बच्चे भी सामान्य नहीं थे। भले ही वे सुन नहीं सकते, बोल नहीं सकते, लेकिन खेलने में उनकी ये अक्षमता कहीं आड़े नहीं आई। वे खुल कर खेले। प्रतिभा दिखाई और ईनाम भी जीत कर गए। मौका था खेमी शक्ति मंदिर परिसर में दिव्यांगों की जिला स्तरीय खेल प्रतियोगिता का।270 दिव्यांग बच्चे आए थे।
मुख्य अतिथि जिला परिषद के मुख्य कार्यकारी अधिकारी जेपी बुनकर थे। अध्यक्षता महिला एवं बाल विकास विभाग के उप निदेशक वैद्य रामअवतार शर्मा ने की। विशिष्ट अतिथि अतिरिक्त मुख्य कार्यकारी अधिकारी प्रतिष्ठा पिलानिया, सामाजिक न्याय एवं अधिकारिता विभाग के सहायक निदेशक पवन पूनिया आिद थे।
समारोह में अतिथियों ने कहा कि हर बच्चा खास होता है। हर एक की अपनी विशेष प्रतिभा होती है। हो सकता है कि ऊपरवाले ने उसे किसी प्रकार की जरूरत से वंचित रखा हो, लेकिन आगे बढ़ने के अवसर उसके सामने भी समान ही होते हैं। इस तरह के बच्चों के भीतर एक खास योग्यता होती है। उन्होंने इस प्रतियोगिता में भाग लेने आए बच्चों का हौसला बढ़ाते हुए आयोजकों को इस तरह का मंच मुहैया करवाने के लिए बधाई दी। सामाजिक न्याय एवं अधिकारिता विभाग की ओर से स्वयंसेवी संस्था आशा का झरना के तत्वावधान में आयोजित इस प्रतियोगिता में आशा का झरना की ओर से झुंझुनूं और नवलगढ़ में संचालित स्कूलों, अक्षय प्रतिष्ठान चिड़ावा, पिलानी के अमला बिरला केन्द्र, राजस्थान विकलांग सेवा संगठन उड़ान झुंझुनूं के साथ ही सर्व शिक्षा अभियान के समावेशित शिक्षा के आठ ब्लॉक के बच्चे आए।
हाथों के इशारों से खेल के नियम समझाए
इसमें28 प्रतियोगिताएं हुई। खेलों की शुरुआत दौड़ की इवेंट से हुई जिसमें 50,100 200 मीटर दौड़, गोला फेंक, साफ्ट बॉल थ्रो, शॉट पुट के साथ ही ओलंपिक में मान्यता प्राप्त खेल बोची की भी प्रतियोगिता हुई। प्रतियोगिता की खास बात ये रही कि इसमें मूक और बधिर बच्चों को हाथों और अंगुलियों के इशारों से खेल के नियम समझाए। आयोजकों की ओर से झालावाड़ और निवाई से आए नेशनल कोच रामजीलाल बैरवा और सीताराम स्वामी ने बच्चों को नियम बताए, उनकी मॉनिटरिंग की। आशा का झरना के चीफ फंक्शनरी सुदीप गोयल ने बताया कि प्रतियोगिता 6 से 15, 16 से 21 तथा 21-27 वर्ष वर्ग में हुई। विजेता बच्चों को पुरस्कार प्रदान किए गए। यहां चयनित बच्चों को प्रदेश स्तरीय प्रतियोगिता में खेलने का मौका मिलेगा।
झुंझुनूं. जिला स्तरीय प्रतियोगिता के दौरान अव्वल आने के लिए दौड़ लगाते विशेष योग्यजन।
tgl_Latn sot_Latn hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva